-136-

**Zápisnica**

**zo zasadnutia Obecného zastupiteľstva**

**v Kráľovej nad Váhom**

**dňa 13. apríla 2016**

**Prítomní:**

|  |  |
| --- | --- |
| **Starosta obce:** | RNDr. Ferenc Bergendi |
| **Poslanci OZ:** | Ing. Ladislav Adamkó |
|  | Atila Forró |
|  | Bc. Tibor Vincze |
|  | Ing. Imrich Kovács |
|  | Mgr. Hajnalka Oláh |
|  | Ing. Eliška Vargová |
|  | Ing. Štefan Vincze |
|  | Ing. Kristián Morovič |
| **Referentky OcÚ :** | Alžbeta Vadkertiová |
|  | Bc. Erika Šmátralová  Jaroslava Bergendiová |
|  |  |
| **Hlavný kontrolór:** | Štefan Bencze |

Zasadnutie otvoril a viedol starosta obce RNDr. Ferenc Bergendi, ktorý v úvode privítal všetkých prítomných a konštatoval, že všetci poslanci OZ boli na zasadnutie pozvaní telefonicky z dôvodu, aby podal informáciu o vzniknutej situácii na obecnom úrade. Zároveň dodal, že z tohto zasadnutia bude tiež vyhotovená zápisnica a priebeh rokovania je nahrávaný a napálený na DVD, čo tvorí prílohu zápisnice.

**1. Otvorenie zasadnutia, určenie overovateľov a zapisovateľa zápisnice**

a) Za overovateľov zápisnice boli navrhnutí poslanci OZ: Ing. Ladislav Adamkó

Mgr. Hajnalka Oláh - odmietla návrh

Bc. Tibor Vincze

**Overovateľov zápisnice, Ing. Ladislava Adamkó a Bc. Tibora Vincze poslanci OZ v Kráľovej nad Váhom**

**s c h v á l i l i**

**uznesením číslo 26a/2016-OZ**

*Prezentácia: 8 poslancov OZ*

*Za schválenie overovateľov zápisnice hlasovalo 7 poslancov OZ: Ing. Imrich Kovács, Ing. Eliška Vargová, Mgr. Hajnalka Oláh, Ing. Štefan Vincze, Bc. Tibor Vincze, Ing. Kristián Morovič, Atila Forró*

*Zdržal sa hlasovania 1 poslanec OZ: Ing. Ladislav Adamkó*

b) Za zapisovateľku bola navrhnutá referentka OcÚ, Bc. Erika Šmátralová

**Návrh na určenie zapisovateľky zápisnice poslanci OZ v Kráľovej nad Váhom**

**s c h v á l i l i**

**uznesením číslo 26b/2016-OZ**

-137-

*Prezentácia: 8 poslancov OZ*

*Za schválenie zapisovateľa zápisnice hlasovalo 8 poslancov OZ: Ing. Ladislav Adamkó, Ing. Imrich Kovács, Ing. Eliška Vargová, Mgr. Hajnalka Oláh, Ing. Štefan Vincze, Bc. Tibor Vincze, Ing. Kristrián Morovič, Atila Forró*

Po schválení overovateľov a zapisovateľa zápisnice **RNDr. Ferenc Bergendi, starosta obce** navrhol jediný bod rokovania OZ a to, podanie informácie z prvej ruky o zistených skutkoch ohľadom šíriacej sa správy v obci, že zamestnankyňa obecného úradu, sa dopustila činu, ktorá je vhodná na podanie trestného oznámenia pre podozrenie zo spáchania zločinu sprenevery, čo nie je neopodstatnené. Opýtal sa, či má niekto návrh na doplnenie programu.

Nakoľko poslanci obecného zastupiteľstva nemali pripomienky k programu prijali:

**Uznesenie číslo 27/2016-OZ**

**Obecné zastupiteľstvo v Kráľovej nad Váhom**

**s c h v á l i l o**

**program zasadnutia obecného zastupiteľstva.**

*Prezentácia: 8 poslancov OZ*

*Za schválenie programu zasadnutia hlasovalo 8 poslancov OZ: Ing. Ladislav Adamkó, Ing. Imrich Kovács, Ing. Eliška Vargová, Mgr. Hajnalka Oláh, Ing. Štefan Vincze, Bc. Tibor Vincze, Ing. Kristián Morovič, Atila Forró*

***Na zasadnutie obecného zastupiteľstva sa dostavil kontrolór obce Štefan Bencze***

1. **Informácia o vzniknutej situácie na obecnom úrade**

**RNDr. Ferenc Bergendi, starosta obce** – informoval prítomných, že dňa 4. marca 2016 na základe kontrolných zistení uvedených v správe hlavného kontrolóra obce č. 2/2016 – dodržiavanie zákona o odmeňovaní niektorých zamestnancov pri výkone práce vo verejnom záujme, zaradenie zamestnancov podľa katalógu pracovných činností pri výkone práce vo verejnom záujme a organizačného poriadku obecného úradu – poveril kontrolóra obce s vykonaním finančnej kontroly so zameraním na preverenie správnosti výpočtu, zúčtovania, prevodu a evidencie mzdových prostriedkov zamestnankyne obecného úradu.

Dňa 21. marca 2016 bola doručená starostovi obce čiastková správa hlavného kontrolóra obce o výsledku finančnej kontroly, v ktorej bolo uvedené, že pri kontrole mzdových listov (za roky 2012-2015) bolo zistené, že zamestnankyňa bez uzatvárania písomných resp. ústnych dohôd so štatutárnym orgánom obce, svojvoľne vyplácala mzdové prostriedky na neexistujúce dohody. Pri dohodách celkovú výšku mzdových prostriedkov na výplatu znížila so zálohou na mzdu. Kontrolou bolo zistené, že finančné prostriedky posielala na vlastný účet aj vtedy, keď na mzdovom liste dohodu neuviedla.

Po prerokovaní čiastkovej správy starosta obce nariadil zavrieť obecný úrad v období medzi 29. 03. a 01.04.2016 a za prítomnosti referentiek obecného úradu vykonať hĺbkovú kontrolu za obdobie 2006 až 2015, spôsobu výpočtu a preukázania mzdy z účtov obce na osobný účet zamestnankyne obecného úradu.

Dňa 01.04.2016 bola správa o výsledku kontroly doručená starostovi obce, kde bola vyčíslená škoda obce. Správa obsahuje tabuľkový prehľad, ktorý obsahuje prehľad a príjem mzdových a iných finančných prostriedkov na účet zamestnankyne podľa fotokópie výpisu osobného účtu (výpisy boli predložené aj rodinným príslušníkom/synom účtovníčky) a prehľad mzdových prostriedkov podľa mzdových listov uložených na obecnom úrade s vyčíslením škody obce.

-138-

Správa bola prerokovaná s právnym poradcom obce, Mgr. Pavol Šuľanom, ktorý podľa § 196 ods. 1) Trestného poriadku vypracoval trestné oznámenie pre dôvodné podozrenie zo spáchania zločinu sprenevery podľa ust. § 213 ods. 3) Trestného zákona zamestnankyňou Obce Kráľová nad Váhom, ktorého sa dopustila ako zamestnankyňa obce v pracovnej pozícii referentky obce. Trestné oznámenie bolo doručené na Okresnú prokuratúru Galanta dňa 07.04.2016.

Starosta obce dodal, že v správe uvedené sumy nie sú právoplatné/definitívne, môžu sa zmeniť (zvýšiť/znížiť) pri ďalších kontrolách, ktoré určite budú vykonávať orgány činné v trestnom konaní, ktoré sú oprávnené rozhodnúť o definitívnom výsledku. Zároveň dodal aj to, že rodina bola informovaná o zisteniach. Syn zamestnankyne prejavil spoluprácu a predložil fotokópie výpisov osobného účtu svojej mamy. Na základe vyjadrenia syna zamestnankyne, rodina je ochotná škodu obce uhradiť.

**Štefan Bencze, kontrolór obce** – uviedol, že kontrola mzdových prostriedkoch bola vykonaná v dvoch fázach a boli vypracované správy:

1. č. 2/2016 zo dňa 21. januára 2016, ktorá bola prerokovaná na zasadnutí obecného zastupiteľstva 27. januára 2016
2. č. 5/2016 zo dňa 1. apríla 2016, v ktorej bola vyčíslená predbežná škoda obce k trestnému oznámeniu.

Kontrolované boli roky 2006-2015, použité podklady a doklady boli ročné mzdové listy zamestnankne, fotokópie bankových výpisov z osobného účtu zamestnankyne predložené rodinným príslušníkom, fotokópie bankových výpisov z bežných účtov obce.

Kontrolné zistenia: zamestnankyňa

1. počas roka bez uzatvorenia písomných dohôd svojvoľne, nepravidelne vyplácala a preukázala mzdové prostriedky na svoj osobný účet. Výška týchto dohôd sa pohybovala od 500,- EUR do 572,- EUR. V prípade použitia dohôd na mzdovom liste uviedla zálohu zo mzdy vo výškach od 350,- EUR do 450,- EUR, ktoré poukázala na svoj osobný účet, a tým dosiahla, že mzda na výplatu bola v takej výške ako podľa platového zaradenia skutočná mzda vychádza. Do predbežnej škody obce bola započítaná celá suma, nakoľko boli z toho zaplatené odvody, poistné a pod. Tento spôsob prevodu využila 26x za kontrolované obdobie.
2. v niektorých prípadoch zálohy zo mzdy poukázala na svoj osobný účet aj vtedy, keď na mzdovom liste dohoda nebola vypísaná. Tieto sumy sa pohybovali vo výške 350,- EUR do 450,- EUR, ako zálohy zo mzdy pri dohodách. Do predbežnej škody obce boli započítané len tie zálohy, kde evidentne podľa prevodu sumy na účet sa dalo dokázať, že suma je nad rámec pravidelnej mzdy. Najviac týchto prípadov bolo zistených v roku 2013 – 4 prípady, v roku 2014 – 10 prípadov.
3. V roku 2011 podľa mzdových listov bolo zistené, že menovaná v mesiacoch august, september a november mala odmenu vo výške 950,50 EUR/mes., z ktorých vykonala zálohy zo mzdy vo výške 2 x 700,- EUR a 1 x 650,- EUR. V tom čase odmeny iným zamestnancom udelené neboli. Odmeny, ktoré obdŕžali zamestnanci obecného úrade spolu so zamestnankyňou neboli započítané do škody obce.
4. Kontrolou prevodu finančných prostriedkov bolo zistené, že z bežného účtu obce na osobný účet zamestnankyne boli preúčtované sumy za faktúry za zmesový komunálny odpad a za poistné. Pre dodávateľov sumy boli uhradené na základe avíza. Storno resp. oprava ako mylná platba nebola kontrolou zistená.
5. Boli zistené aj také prevody súm, ktoré podkladmi, dokladmi, zmluvami, dohodami, odmenami a pod. podložené neboli, z toho dôvodu boli započítané do predbežnej celkovej škody obce. Tieto sumy podľa výšky majú charakter mzdy – 5 prípadov. Dotyčná osoba okrem svojej mesačnej mzdy previedla na svoj osobný účet aj tie sumy.

**Mgr. Hajnalka Oláh, poslankyňa OZ** – sa opýtala od starostu obce, prečo poslancom OZ nebola doručená správa, ak na základe nej zvolal zasadnutie obecného zastupiteľstva.

-139-

**RNDr. Ferenc Bergendi, starosta obce** – preto poslancom OZ nebola doručená správa, lebo nechcel, aby taký dokument, ktorý je vypracovaný ako podklad k trestnému oznámeniu koloval na internete, alebo v obci, a niekto by obec mohla obviniť z krivého obvinenia.

**Mgr. Hajnalka Oláh, poslankyňa OZ** – sa opýtala od starostu obce, ako funguje na obecnom úrade finančná kontrola. Ako je to v skutočnosti ak z účtu obce je uhradených hoci aj 0,20 EUR? Kto to prekontroluje načo boli vyplatené peniaze?

**RNDr. Ferenc Bergendi, starosta obce** – v prvom kole je za to zodpovedná kolegyňa, ktorá to spracúva, a štvrťročne dostanem od nej doklady na podpis a kontrolu.

**Mgr. Hajnalka Oláh, poslankyňa OZ** – ako je to uvedené v zákone? Ako je potrebné kontrolovať prevody z účtov obce? Tie isté otázky položila aj kontrolórovi obce.

**Štefan Bencze, kontrolór obce** – finančná kontrola spočíva v tom, že predtým než je niečo vyplatené z pokladne alebo z účtu, je potrebné, aby doklad prešiel finančnou kontrolou, ktorú vykonávajú starosta obce, alebo starostom poverený zamestnanec obce a zamestnanec zodpovedný za finančné operácie. Je potrebné, aby na doklade bola pečiatka, dátum, podpis zodpovedných osôb a až potom môže byť vykonaný prevod/výplata. V našom prípade musia byť na doklade dva podpisy a to podpis starostu obce a zodpovednej osoby za finančné operácie

**Mgr. Hajnalka Oláh, poslankyňa OZ** – neviem si predstaviť, ako mohla jedna zamestnankyňa obce roky odvádzať mesačne 300,- alebo 400,- EUR bez toho, aby o tom voľakto z obecného úradu nevedel. Je to nepredstaviteľné. Nikoho to neospravedlňuje a nechráni, že len štvrťročne podpísal doklady. Aspoň už od januára/teraz funguje kontrola podľa nového predpisu? Ak robíme rozpočet obce, všade hľadáme možnosti na šetrenie s finančnými prostriedkami, posúvame eurá z jednej kapitoly do druhej, a tu niekto len tak odvádza peniaze z účtu obce. Nikto nezbadá, že z účtu obce sú vyplatené tak peniaze, že nevieme načo boli vyplatené, to je viac než poburujúce.

**RNDr. Ferenc Bergendi, starosta obce** – zdieľam tvoj názor

**Štefan Bencze, kontrolór obce** – navrhol prekontrolovať výkazy za posledné obdobie a zistiť, kde našla „diery“ v rozpočte, kde tie finančné prostriedky zaúčtovala, alebo sú tie prostriedky zaúčtované len v mzdách

**Ing. Imrich Kovács, poslanec OZ** – pán starosta, spomínali ste, že kontrolór obce bol poverený 4. marca na vykonanie hĺbkovej kontroly, dodávam, že zasadnutie obecného zastupiteľstva bolo 9. marca, prečo sme ako poslanci OZ neboli upozornení, že niečo také sa deje na obecnom úrade.

**RNDr. Ferenc Bergendi, starosta obce** – nemal som správu k dispozícii a teraz prišiel čas, aby som Vás informoval

**Ing. Imrich Kovács, poslanec OZ** – je to jedno, či bola správa vyhotovená, alebo nie. Vy sám hovoríte, že v obci sa šíria všelijaké informácie, a my - poslanci o ničom nevieme

**Mgr. Hajnalka Oláh, poslankyňa OZ** – v tom prípade, ak nedáme poverenie kontrolórovi obce, aby vykonal kontrolu mzdovej agendy, ani neprídeme na to čo sa tu deje?

**RNDr. Ferenc Bergendi, starosta obce** – neviem dať odpoveď

-140-

**Mgr. Hajnalka Oláh, poslankyňa OZ** – keď sme poverili kontrolóra s vykonaním tejto kontroly, ešte niektorí z poslancov mali pochybnosti o tom prečo je to potrebné, hoci sa nám o takejto veci ani vo sne nesnívalo, čo sa tu deje

**Ing. Štefan Vincze, poslanec OZ** – sa informoval, kedy naposledy bola vykonaná inventarizácia. Navrhol vykonať kontrolu/inventarizáciu, či je všetko zaevidované tak, ako má byť. Sú to vážne veci a podľa všetkého čo sa tu dialo, aj v tejto agende sú nedostatky, čo je potrebné dať do poriadku. Obec aj v tejto oblasti má zákonom stanovené povinnosti, čo má dodržiavať.

**RNDr. Ferenc Bergendi, starosta obce** – posledné štyri roky nebola vykonaná inventarizácia.

**Štefan Bencze, kontrolór obce** – každý rok k záverečnému účtu obce je potrebné priložiť inventarizáciu majetku (účtov, investícií, nedokončených investícií,...). Podľa môjho vedomia v obci už dávno nebola vykonaná fyzická inventúra. Pri prerokovaní správy ohľadom miezd som predložil aj príkaz na vykonanie inventarizácie, ale zamestnankyňa obce sa čudne správala a nereagovala. Pre audítora je tiež potrebné predložiť inventarizáciu majetku, bez toho audítorskú správu nevypracuje. Podľa doteraz platných predpisov obec bola povinná vykonať každé dva roky fyzickú inventúru hmotného majetku, ale podľa nového predpisu je potrebné vykonať fyzickú inventúru každé štyri roky. Popri tom v takom prípade, čo sa v obci stalo, obecné zastupiteľstvo môže žiadať vykonať mimoriadnu fyzickú inventúru.

**Ing. Štefan Vincze, poslanec OZ** – ja osobne navrhnem, aby kontrolór obce aj v tejto oblasti vykonal kontrolu a čím skôr. Je potrebné vytvoriť inventarizačnú komisiu/komisie a vykonať fyzickú inventúru

**Štefan Bencze, kontrolór obce** – najprv je potrebné vyhotoviť podklady k tomu, aby komisia mohla vykonať fyzickú inventúru

**Mgr. Hajnalka Oláh, poslankyňa OZ** – je povinnosťou starostu obce vytvoriť komisiu na vykonanie fyzickej inventúry a je potrebné aby inventúra bola aj vykonaná. Následne komisia vytvorená z poslancov OZ môže prekontrolovať výsledky.

**Ing. Eliška Vargová, poslankyňa OZ** – základné povinnosti nie sú vykonané, prečo sa to nerobí, ja tomu nerozumiem. Každoročná inventarizácia sa nerobí „len tak“. Každé štyri roky inventarizácia sa nevykonáva, pýtam sa prečo? Na minulý rok sme sa pýtali na revízie, prečo neboli vyčerpané finančné prostriedky na revíziu, bolo nám jednoducho oznámené, že 10 rokov neboli vykonané. To je Vaša (starosta obce) povinnosť/úloha, aby všetky takéto veci boli vykonané, ako sa to má robiť na obecných úradoch. My (poslanci OZ) nie sme tu nato, aby sme riešili/organizovali chod/fungovanie úradu, za to ste tu Vy, pán starosta a zamestnanci úradu. Ja som z toho strašne smutná, že také veci sa dejú práve v našej obci.

**Alžbeta Vadkertiová, referentka OcÚ** – dodala, že revízie boli vykonané, len niektoré revízne nedostatky neboli odstránené

**Mgr. Hajnalka Oláh, poslankyňa OZ** – obec má k dispozícii správy z vykonanej kontroly, jedná sa o zamestnankyňu obce a pýtam sa: je v tej správe napísané niečo, čo sa týka syna zamestnankyne?

**RNDr. Ferenc Bergendi, starosta obce** – pri kontrole boli zistené prevody pre syna na základe dohody za vykonanie dohľadu v internetovej miestnosti

**Bc. Tibor Vincze, poslanec OZ** – sa informoval ohľadom vykonania účtovníctva

-141-

**RNDr. Ferenc Bergendi, starosta obce** – momentálne účtovníctvo vykonáva PaedDr. Pargáč za pomoci zamestnankýň obce, mzdovú agendu prevzala Mgr. Tóthová, ale potrebujeme prijať pracovnú silu, ktorá bude vykonať aj ostatné úlohy, ktoré mala doterajšia zamestnankyňa v náplni práce, nakoľko sa na túto pozíciu vrátiť nemôže. Snažili sme sa, aj sa snažíme hľadať účtovníka, ale doteraz sa nám nedarilo.

**Štefan Bencze, kontrolór obce** – v obci Vlčany tiež hľadali účtovníka a nakoniec bolo vypísané verejné obstarávanie na vedenie účtovníctva obce. Nakoniec uzatvorili zmluvu s účtovníckou firmou, ktorá bude robiť všetky úkony ohľadom účtovníctva, rozpočtovníctva a výkazov za prijateľnú sumu.

**Bc. Tibor Vincze, poslanec OZ** – navrhol kontrolórom spomínané riešenie aj u nás

**RNDr. Ferenc Bergendi, starosta obce** – bolo by to len dočasné riešenie, obec potrebuje pracovnú silu, ktorá by vykonala každodenné úlohy, ktoré vyplývajú aj z toho, že zamestnankyne obce majú kumulované funkcie. Ak máte aj Vy (poslanci OZ) návrhy na riešenie/obsadenie pracovného miesta žiadam Vás o jeho predloženie.

Rozprava medzi prítomnými ohľadom obsadenia voľného pracovného miesta, vniknutej situácie na obecnom úrade, používania jednotných programov na obecných úradoch, doteraz používaného programu na účtovanie. V rámci rozpravy **Ing. Imrich Kovács, poslanec OZ** sa informoval ohľadom prijatých nápravných opatrení, používanie nového programu zabezpečí, aby takáto vec sa nemohla opakovať. Bolo konštatované, že používanie nového programu negarantuje, že takáto situácia nenastane (viď. záznam na DVD).

**Štefan Bencze, kontrolór obce** – doteraz bola vypracovaná správa, aby sa obec mohla obrátiť na orgány činných v trestnom konaní. Najdôležitejšie je, aby bola dodržaná základná finančná kontrola. To je jedna vec, že teraz niekto zaúčtuje jednotlivé položky, ale kto bude robiť ostatné veci aj ohľadom rozpočtu obce, podpisovať výkazy, kto ručí za ich správnosť, atď. Je potrebné prerobiť organizačný poriadok. Ten, kto robí mzdovú agendu, nemôže vykonávať prevody na účtoch.

**Jaroslava Bergendiová, referentka OcÚ** – v oblasti mzdovej agendy už nastala zmena. Mgr. Tóthová urobí výplaty, predloží zoznam starostovi obce, ja dostanem prevodný príkaz, na ktorom sú uvedené čísla účtu a výšky miezd pre každého zamestnanca, ktorý v tom mesiaci má výplatu a jedným príkazom sú vykonané všetky prevody. Doteraz prevody miezd sa vykonávali počas viacerých dní, a bolo to neprehľadné a neboli priložené zoznamy.

Rozprava medzi prítomnými ohľadom prevodu miezd a prekontrolovania výpisov z účtu, používaných taktík s zamestnankyňou obce na prevod finančných prostriedkov na jej účet. Starosta obce sa vyjadril, že zamestnankyne obce mali jeho plnú dôveru (viď. záznam na DVD)

**Ing. Štefan Vincze, poslanec OZ** – problém je v tom, že pán starosta, ako štatutár obce, aj tvoje podpisy sú na tých dokladoch, tým si zodpovedný za celú vzniknutú situáciu. Zamestnankyňa so svojou činnosťou spôsobila aj morálnu škodu nielen sebe ale celému úradu, poškodila dobrú povesť celej obce.

**Jaroslava Bergendiová, referentka OcÚ** – dodala, že už dostávame narážky/poznámky od občanov/platiteľov, že predložia svoje čísla účtu, aby sme mohli vykonať nejaké prevody na ich účty.

**Mgr. Hajnalka Oláh, poslankyňa OZ** – dodala, že je prekvapená z toho čo sa tu stalo, ako sa to mohlo stať, že za tie roky nikto, nič nezbadal a darmo pán starosta sa vyjadril, že doteraz na obecnom úrade

-142-

bol dobrý kolektív, členovia mali jeho dôveru. V kolektíve nie je potrebné len dôverovať, ale aj kontrolovať.

1. **Záver**

Na záver starosta obce žiadal prítomných, ak sa budú vyjadrovať k vzniknutej situácii nech sa vyjadrujú na základe tu podaných informácií, ktoré sú základom na podozrenie zo spáchania zločinu zo sprenevery, a nie na obvinenie zamestnankyne a zároveň sa opýtal, či má niekto otázku alebo pripomienku. Nakoľko prítomní nemali otázky, pripomienky poďakoval za prítomnosť a zasadnutie obecného zastupiteľstva ukončil.

RNDr. Ferenc Bergendi Ing. Ladislav Adamkó

starosta obce

Bc. Tibor Vincze